**NÁRODNÁ RADA SLOVENSKEJ REPUBLIKY**

**IX. volebné obdobie**

Číslo: CRD-87/2024

**137a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (tlač 137)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Výbor Národnej rady Slovenskej republiky pre sociálne veci ako gestorský výbor **k vládnemu návrhu zákona**, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony **(tlač 137)**

(ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

 Národná rada Slovenskej republiky uznesením č. 111 z  13. februára 2024 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky,

 Výboru Národnej rady Slovenskej republiky pre financie a rozpočet a

 Výboru Národnej rady Slovenskej republiky pre sociálne veci.

Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

 Vládny návrh zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony **(tlač 137)**

**prerokovali a odporučili** Národnej rade Slovenskej republiky **schváliť**:

 Ústavnoprávny výbor Národnej rady Slovenskej republiky uznesením č. 67 z  11. apríla 2024,

 Výbor Národnej rady Slovenskej republiky pre financie a rozpočet uznesením č. 50 z 9. apríla 2024,

 Výbor Národnej rady Slovenskej republiky pre sociálne veci uznesením č. 27 z 15. apríla 2024.

**IV.**

 Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

1. V čl. I bode 7 § 131 ods. 2 písm. b) a c) sa vypúšťajú slová „v roku 2026 a nasledujúcich rokoch“.

V reakcii na stanovisko Kancelárie NR SR Odboru legislatívy a aproximácie práva v časti A. k čl. I bodu 7 (§ 131 ods. 2) sa navrhuje vypustiť nadbytočné normatívne vyjadrenie kalendárnych rokov, v ktorých sa sadza poistného na starobné poistenie má uplatňovať (2026 a nasl.). Tento bod návrhu zákona nadobúda účinnosť 1. januára 2026, a teda podľa tohto ustanovenia sa bude postupovať od dátumu jeho účinnosti až do momentu jeho prípadnej budúcej úpravy/zmeny.

**Výbor NR SR pre sociálne veci**

**Gestorský výbor odporúča schváliť.**

1. V čl. I, 16. bode (§ 293ge) sa slová „§ 293gd“ *(1x)* nahrádzajú slovami „§ 293ge“ *(1x)*, slová „§ 293ge“ *(3x)* sa nahrádzajú slovami „§ 293gf“ *(3x)*  a slová „§ 293gf“ *(2x)*  sa nahrádzajú slovami „§ 293gg“ *(2x)*.

Legislatívno-technická úprava v súvislosti so zachovaním postupnosti číslovania prechodných ustanovení vzhľadom na schválenú novelu zákona č. 461/2003 Z. z. (zákon č. 28/2024 Z. z.).

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre sociálne veci**

**Gestorský výbor odporúča schváliť.**

1. V čl. I, 16. bode, § 293ge sa za slová „§ 77b ods. 1“ vkladajú slová „pre rok 2024“.

Legislatívno-technická úprava; precizovanie textu v súvislosti s povinnosťou sociálnej poisťovne podľa § 226 ods. 1 písm. r) šiesteho bodu.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre sociálne veci**

**Gestorský výbor odporúča schváliť.**

1. V čl. XI, 5. bode sa za slová „čl. IV sa“ vkladajú slová „slová „čl. II bodov 2 až 5 a bodu 10 a čl. III“ nahrádzajú slovami „čl. II bodov 2 až 4 a bodu 10“ a“ a pred slovo „nahrádzajú“ sa vkladá slovo „sa“.

Legislatívno-technická úprava účinnosti v zákone č. 399/2022
Z. z., nakoľko je potrebné vypustenie 5. bodu z čl. II (čl. XI, 2. bod) a vypustenie čl. III (čl. XI, 4. bod) premietnuť aj do článku o účinnosti zákona.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre sociálne veci**

**Gestorský výbor odporúča schváliť.**

**V.**

 **Gestorský výbor** na základe stanovísk výborov k vládnemu návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony **(tlač 137)** a v ich uzneseniach uvedených pod bodom III. tejto správy **odporúča** Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**schváliť.**

**VI.**

 Gestorský výbor odporúča **hlasovať o návrhoch 1** **až 4** v štvrtej časti tejto spoločnej správy **spoločne** so stanoviskom gestorského výboru **schváliť.**

 **Spoločná správa** výborov Národnej rady Slovenskej republiky o prerokovaní vládneho návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci
č. 31 z 15. apríla 2024.

 Týmto uznesením výbor zároveň poveril spoločnú spravodajkyňu **Zdenku Mačicovú**, aby na schôdzi Národnej rady Slovenskej republiky pri rokovaní o predmetnom návrhu zákona informovala o výsledku rokovania výborov a predkladala návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Zároveň určil poslancov Alenu Novákovú, Jozefa Cecha a Michala Stušku za náhradníkov spravodajcu.

 Bratislava 15. apríla 2024

**Ján Richter v.r.**

**predseda výboru**